ஆற்றல் மிக்க பிரிவுநோய் இவளை அடித்துக் கொல்கிறது. இவள் பூண்டிருக்கும் அணிகலன்கள் மேனியோடு வாடுகின்றன. இந்த நிலையில் இவளை விட்டுவிட்டுப் பொருளைத் தொகுத்துவரப் பிரிய முயல்கின்றாய். பொய்கையில் இலைகளுடன் மணக்கும் தாமரை மலர் இதழ்களைக் கூற்றுவன் விழச் செய்வதால் மாண்டுவிடுவது போல ஆகி இவளது வாழ்நாளும் நிலைத்திருக்காது அல்லவா? இவளது அழகு குறைந்துகொண்டே இருக்கும்போது நீ இவளைப் பிரிந்து மலை வழியாகச் செல்ல முயல்கின்றாய். அழகிய வண்டு உண்ணும்போது மகிழும் பூம்போது போன்ற இவளது இளமை நிலைத்திருக்குமா?  என்றெல்லாம் பொருத்தமாக நான் அவரிடம் எடுத்துரைத்தேன். அந்தச் சொற்கள் மருத்துவன் ஊட்டிய மருந்து உடம்பைக் குணப்படுத்துவது போல பொருளீட்டிவர நினைத்த அவர் மனத்தைக் குணப்படுத்தியது. அதனால் உன் மீளி (பாலைநிலத் தலைவன்) பிரிந்து செல்லும் நினைவைக் கைவிட்டுவிட்டான் – என்றாள் தோழி தலைவியிடம். பாடல்: 18 (அரும்பொருள்) அரும் பொருள் வேட்கையின் உள்ளம் துரப்பப்,  பிரிந்து உறை சூழாதி -ஐய! - விரும்பி நீ  என் தோள் எழுதிய தொய்யிலும், யாழ நின்  மைந்து உடை மார்பில் சுணங்கும். நினைத்துக் காண்; 